钦定古今图书集成/历象汇编/岁功典/第043卷 > 夏日登车盖亭五首 蔡确
## 钦定古今图书集成/历象汇编/岁功典/第043卷 > 夏日登车盖亭五首 蔡确

一川佳景疏帘外，四面凉风曲槛头。绿野平流来远
棹，青天白雨起灵湫。

纸屏石枕竹方床，手倦抛书午梦长。睡起莞然成独
笑，数声渔笛在沧浪。

西山髣髴见松筠，日日来看色转新。闻说桃花岩畔
石，读书曾有谪仙人。

风摇熟果时闻落，雨滴馀花亦自香。叶底出巢黄口
闹，波间逐队小鱼忙。

来结芳庐向翠微，自持杯酒对青晖。水趋梦泽悠悠
过，云抱西山冉冉飞